Beste skrumskakel kry uiteindelik Bok-kansPiet van Zyl (Foto: The Bulls) Waarskynlik die beste skrumskakel tans in Suid-Afrika is op lange laas deur die afrigter Allister Coetzee vir die Springbok-groep nadergetrek. Piet van Zyl, wat die afgelope tyd skitterend vir die Blou Bulle speel, sluit Maandag by die groep in Durban aan. Hy vervang Rudy Paige, wat steeds tekens toon van harsingskudding nadat hy Saterdag teen die Wallabies beseer is. Van Zyl het Suid-Afrika reeds van die bank af in toetse teen Skotland en Samoa verteenwoordig, en vroeër vanjaar vir Suid-Afrika A teen die Engelse Saxons gespeel. Pat Lambie was in albei toetse sy skakelmaat. Ondanks sy puik vorm in die Curriebekerreeks is Paige ter wille van “transformasie” sonder verdienste bo hom in die Bokspan ingesluit. Paige het allermins Saterdag oortuig, en sy leemtes is wreed uitgewys toe Francois Hougaard op skrumskakel oorgevat het. Coetzee se aanvanklike eerste keuse, Faf de Klerk, het ook intussen getoon hy is nog nie werklik vir toetsrugby opgewasse nie. Die SA Rugbyunie (Saru) sê Bryan Habana (bobeen) en Jesse Kriel (lies) word steeds vir hul beserings behandel en sal so lank moontlik tyd gegun word om te herstel. Damian de Allende (senter) en Malcolm Marx (haker) is terug in die groep, maar Lwazi Mvovo moes intussen `n blindedermoperasie ondergaan en sal nie betyds gereed wees nie. Die 23-tal vir die Bokke se laaste toets in die Rugbykampioenskap teen die All Blacks op Kingspark sal Donderdag bekend gemaak word.